PMIndiaData/PMIndiaSum huggingface dataset:
केंद्रीय मंत्रिमंडल ने अकादमिक योग्यताओं को पारस्परिक मान्यता देने के लिए भारत तथा यूनाइटेड किंगडम ऑफ ग्रेट ब्रिटेन और उत्तरी आयरलैंड के बीच हस्ताक्षरित समझौता-ज्ञापन को मंजूरी प्रदान की

माननीय प्रधानमंत्री श्री नरेन्द्र मोदी की अध्यक्षता में 07 सितंबर, 2022 को आयोजित केंद्रीय मंत्रिमंडल की बैठक में मंत्रिमंडल ने अकादमिक योग्यताओं को मान्यता देने के लिये भारत तथा यूनाइटेड किंगडम ऑफ ग्रेट ब्रिटेन और उत्तरी आयरलैंड के बीच हस्ताक्षरित समझौता-ज्ञापन को मंजूरी दे दी है, जोकि पूर्वव्यापी रूप से प्रभावी होगी। इस समझौते पर 25 अप्रैल, 2022 को हस्ताक्षर किये गये थे। भारत और यूके के बीच योग्यताओं की पारस्परिक मान्यता का उद्देश्य अकादमिक सहयोग व छात्रों के आवागमन को प्रोत्साहित करना है। दोनों देशों के शिक्षा मंत्रियों के बीच जब 16 दिसंबर, 2020 को नई दिल्ली मे बैठक हुई थी, तो उस दौरान यूके की तरफ से उनके एक वर्षीय स्नातकोत्तर कार्यक्रम को मान्य करने के आग्रह पर विचार किया गया था। इसके लिये एक संयुक्त कार्य बल के गठन का निर्णय किया गया था। पहली बैठक चार फरवरी, 2021 को हुई और उसके बाद विस्तृत बातचीत तथा चर्चा के उपरान्त दोनों पक्ष समझौता-ज्ञापन के मसौदे पर सहमत हुए। समझौता-ज्ञापन का उद्देश्य शैक्षिक योग्यताओं, अध्ययन की अवधि, अकादमिक डिग्रियों/योग्यताओं सम्बन्धी दस्तावेजों तथा दोनों देशों में शैक्षिक संस्थानों के प्रत्यायन को पारस्परिक मान्यता प्रदान करना है। इंजीनियरिंग, मेडिकल, नर्सिंग और पैरा-मैडिकल शिक्षा, फार्मेसी, विधि और वास्तुकला जैसी प्रोफेशनल डिग्रियां इस समझौता-ज्ञापन के दायरे से बाहर हैं। इस समझौते से उच्च शिक्षा संस्थानों के बीच संयुक्त/दोहरी डिग्री पाठ्यक्रम की स्थापना करने की सुविधा मिलेगी, जो शिक्षा के अंतर्राष्ट्रीय व राष्ट्रीय आयामों के लिये एनईपी 2020 के तहत हमारे लक्ष्यों में से एक है। यह समझौता-ज्ञापन शैक्षिक संरचना, कार्यक्रमों और मानकों के बारे में सूचनाओं के द्विपक्षीय आदान-प्रदान को प्रोत्साहित करने तथा दोनों देशों के बीच छात्रों एवं प्रोफेशनलों के आवागमन को बढ़ाने में सहायक होगा। इसके जरिये शिक्षा सेक्टर से जुड़े सहयोग के अन्य क्षेत्रों तथा अध्ययन कार्यक्रमों के विकास को प्रोत्साहन मिलेगा, जैसा कि पक्षों के बीच आपसी सहमति बनी है। यह समझौता-ज्ञापन दोनों देशों की राष्ट्रीय नीति, विधि, नियमों और नियमावलियों के तहत स्वीकृत योग्यताओं को समानता के आधार पर मान्य करेगा।
प्रधानमंत्री ने आंध्र प्रदेश के चित्तूर जिले में एक दुर्घटना में लोगों के मारे जाने पर शोक जताया

प्रधानमंत्री श्री नरेंद्र मोदी ने आंध्र प्रदेश के चित्तूर जिले में एक दुर्घटना में लोगों के मारे जाने पर शोक जताया है। उन्होंने कहा, “आंध्र प्रदेश के चित्तूर जिले में दुर्घटना में हुई लोगों की मृत्यु अत्यंत दुखद। मृतकों के परिवार जनों के प्रति अपनी संवेदना व्यक्त करता हूँ और घायल हुए लोगों के शीघ्र स्वस्थ होने की कामना करता हूँ।”
कैबिनेट ने भारत और लाओ के बीच हवाई सेवाओं को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने भारत और लाओ पीपुल्स डेमोक्रेटिक रिपब्लिक के बीच हवाई सेवा समझौते (एएसए) पर हुए हस्ताक्षर को अपनी मंजूरी प्रदान कर दी। दोनों देशों के बीच समझौते से अधिक से अधिक व्यापार, निवेश, पर्यटन और सांस्कृतिक आदान-प्रदान को प्रोत्साहित मिलने की उम्मीद है। इससे नागरिक उड्यन के क्षेत्र में विकास होगा। इससे निर्बाध कनेक्टिविटी के लिए अनुकूल वातावरण मिलेगा जबकि अधिक से अधिक सुरक्षा सुनिश्चित करने के लिए दोनों पक्षों के लिए व्यावसायिक अवसर उपलब्ध हो सकेगा। इस समौझेते के तहत दोनों देशों के बीच विशेष हवाई मार्गों पर विमान संचालन के लिए नामित एयरलाइंस को बराबर के अवसर मिलेंगे। मार्गों और आवृत्तियों को लेकर बाद में निर्णय लिया जाएगा। हवाई सेवा समझौते (एएसए) दोनों देशों के बीच किसी भी हवाई ऑपरेशन के लिए बुनियादी कानूनी ढांचा है।
प्रधानमंत्री लाल किले में सुभाष चन्द्र बोस संग्रहालय का उद्घाटन करेंगे

प्रधानमंत्री श्री नरेन्द्र मोदी 23 जनवरी, 2019 को दिल्ली के लाल किले में सुभाष चन्द्र बोस संग्रहालय का उद्घाटन करेंगे। प्रधानमंत्री नेताजी सुभाष चन्द्र बोस तथा आजाद हिंद फौज संग्रहालय का उद्घाटन करने के लिए पट्टिका का अनावरण करेंगे। प्रधानमंत्री संग्रहालय भी देखेंगे। प्रधानमंत्री यादे जालियान संग्रहालय (जालियानवाला बाग और प्रथम विश्व युद्ध पर संग्रहालय) जाएंगे। प्रधानमंत्री 1857 में भारत के प्रथम स्वतंत्रता संग्राम पर बने संग्रहालय और भारतीय कला पर बने संग्रहालय दृश्य संग्रहालय भी देखेंगे। नेताजी सुभाष चन्द्र बोस और आजाद हिन्द फौज संग्रहालय सुभाष चन्द्र बोस और आजाद हिन्द फौज के इतिहास की विस्तृत जानकारी प्रदान करता है। संग्रहालय में सुभाष चन्द्र बोस और आजाद हिन्द फौज से संबंधित विभिन्न वस्तुएं प्रदर्शित की गई हैं इनमें लकड़ी की कुर्सी और नेताजी द्वारा इस्तेमाल की गई तलवार, पदक, बैच, वर्दी तथा आजाद हिन्द फौज से संबंधित समाग्री है। इस संग्रहालय की आधारशिला प्रधानमंत्री मोदी द्वारा रखी गई थी। उन्होंने 21 अक्तूबर, 2018 को संग्रहालय की आधारशिला रखी थी। यह नेताजी सुभाष चन्द्र बोस द्वारा गठित आजाद हिन्द सरकार की 75वीं वर्षगांठ का अवसर था। इस अवसर पर स्वतंत्रता के मूल्यों को ऊपर रखते हुए प्रधानमंत्री ने लाल किले पर राष्ट्रीय ध्वज फहराया था। आपदा अनुक्रिया संचालनों में शामिल लोगों के सम्मान में प्रधानमंत्री नरेन्द्र मोदी द्वारा नेताजी सुभाष चन्द्र बोस के नाम पर पुरस्कार की घोषणा की गई थी। यह 21 अक्तूबर, 2018 को राष्ट्रीय पुलिस स्मारक राष्ट्र को समर्पित करने के मौके पर किया गया था। प्रधानमंत्री ने 30 दिसम्बर, 2018 को अंडमान और निकोबार द्वीप समूह में नेताजी सुभाष चन्द्र बोस और आजाद हिन्द फौज के मूल्यों को आगे बढ़ाया गया। उन्होंने नेताजी सुभाष चन्द्र बोस द्वारा भारत की धरती पर तिरंगा फहराने की 75वीं वर्षगांठ के अवसर पर डाक टिकट, सिक्का और फर्स्ट डे कवर जारी किया था। उन्होंने बताया कि किस तरह नेताजी के आह्वान पर अंडमान के अनेक युवाओं ने भारत की स्वतंत्रता के प्रति अपने आप को समर्पित किया था। 150 फीट ऊंचा यह ध्वज 1943 के उस दिन की स्मृति को संरक्षित करता है जब नेताजी ने तिरंगा फहराया था। नेताजी के सम्मान में रॉस द्वीप को नेताजी सुभाष चन्द्र बोस द्वीप नाम दिया गया है। इससे पहले अक्तूबर, 2015 में नेताजी सुभाष चन्द्र बोस के परिजनों ने प्रधानमंत्री से मुलाकात की थी और भारत सरकार के पास उपलब्ध नेताजी से जुड़ी फाइलों को गैर-वर्गीकृत करने का अनुरोध किया था। राष्ट्रीय अभिलेखागार में प्रधानमंत्री ने जनवरी, 2018 में नेताजी की फाइलों की 100 डिजिटल प्रतियों को सार्वजनिक किया था। यादे जालियान संग्रहालय 13 अप्रैल, 1919 को जालियानवाला बाग की नृशंस हत्याकांड का प्रमाणिक लेखा प्रस्तुत करता है। इस संग्रहालय में प्रथम विश्व युद्ध के दौरान भारतीय सैनिकों की वीरता, शौर्य और बलिदान को भी दिखाया जाएगा। भारत के प्रथम स्वतंत्रता संग्राम 1857 पर बने संग्रहालय में 1857 के स्वतंत्रता संग्राम और इसमें भारतीयों के शौर्य और बलिदान को दिखाया जाएगा। सोलहवीं शताब्दी से लेकर भारत की स्वतंत्रता तक की कलाओं को भारतीय कला प्रदर्शनी- दृश्यकला में दिखाया जाएगा। गणतंत्र दिवस से पहले प्रधानमंत्री द्वारा इन संग्रहालयों को देखना उन बहादुर स्वतंत्रता सेनानियों के प्रति श्रद्धांजलि है, जिन्होंने देश के लिए अपने प्राण न्यौछावर कर दिए।
प्रधानमंत्री ने भारत रत्न से सम्मानित लोगों को बधाई दी

प्रधानमंत्री श्री नरेन्द्र मोदी ने भारत रत्न से सम्मानित किए जाने वाले लोगों को बधाई दी है। पीएम श्री मोदी ने नानाजी देशमुख द्वारा समाज के लिए किए गए योगदान हेतु की प्रशंसा की और कहा, “नानाजी देशमुख के ग्रामीण विकास में जो योगदान दिया उससे हमारे गांवों में रहने वाले लोगों को सशक्त बनाने के लिए एक नई राह दिखाई। उन्होंने दलितों के प्रति विनम्रता, करुणा और सेवा का हमेशा भाव दिया है। वे सही मायने में भारत रत्न हैं।” प्रधानमंत्री ने कहा, “भूपेन हजारिका के गीत और संगीत पीढ़ी दर पीढ़ी लोगों द्वारा सराहे जाते रहे हैं। इससे न्याय, सौहार्द और भाईचारे का संदेश जाता है। उन्होंने विश्व स्तर पर भारत की संगीत परंपराओं को लोकप्रिय बनाया। मुझे प्रसन्नता है कि भूपेन दा को भारत रत्न से सम्मानित किया गया।” श्री प्रणब मुखर्जी के बारे में बोलते हुए उन्होंने कहा, ““प्रणब दा हमारे समय के एक उत्कृष्ट राजनेता हैं। उन्होंने दशकों तक देश की निस्वार्थ और अथक सेवा की है, जिससे उन्होंने देश के विकास की राह पर एक मजबूत छाप छोड़ी है। उनके ज्ञान और बुद्धिमता के समान कोई दूसरा नहीं है। मुझे प्रसन्नता है कि उन्हें भारत रत्न से सम्मानित किया गया।”
प्रधानमंत्री ने भारोत्तोलक मीराबाई चानू को राष्ट्रमंडल खेल 2022 में स्वर्ण पदक जीतने पर बधाई दी

प्रधानमंत्री श्री नरेन्द्र मोदी ने भारोत्तोलक मीराबाई चानू को बर्मिंघम राष्ट्रमंडल खेल 2022 में स्वर्ण पदक जीतने पर बधाई दी है। प्रधानमंत्री ने एक ट्वीट में कहा: ‘अद्भुत @mirabai_chanu ने भारत को एक बार फिर गौरवान्वित किया है! हर भारतीय इस बात से अत्‍यंत प्रसन्‍न है कि मीराबाई ने बर्मिंघम राष्ट्रमंडल खेल में स्वर्ण पदक जीता है और एक नया राष्ट्रमंडल रिकॉर्ड बनाया है। उनकी सफलता अनगिनत भारतीयों, विशेषकर उभरते खिलाडि़यों को काफी प्रेरित करेगी।’
प्रधानमंत्री कल मॉस्‍को में राष्‍ट्रीय आपदा प्रबंधन केंद्र का दौरा करेंगे

प्रधानमंत्री श्री नरेन्‍द्र मोदी कल यानि 24 दिसम्‍बर, 2015 को मॉस्‍को स्थित रूस के राष्‍ट्रीय आपदा प्रबंधन केंद्र (एनसीएमसी) का दौरा करेंगे। एनसीएमसी एक बहुस्‍तरीय समन्‍वय केंद्र है जिसे आपात स्थिति के दौरान अंतर-एजेंसी समन्‍वय प्रदान करने और लोगों को खतरे के प्रति अलर्ट करने के लिए डिजाइन किया गया है। एनसीएमसी की क्षमताओं में बहुत कम समय में निगरानी करना, डेटा संग्रह करना, विश्‍लेषण करना शामिल है। यह वैश्विक नेवीगेशन उपग्रह प्रणाली और रिमोट सेंसिंग पर आधारित वैश्विक निगरानी प्रौद्योगिकी का इस्‍तेमाल करता है। मॉस्‍को स्थित एनसीएमसी समूचे रूस से सूचनाएं जुटाता है और औद्योगिक संस्‍थानों, भीड़भाड़ वाले इलाकों, सुनामी के खतरे और अन्‍य प्राकृतिक आपदाओं की निगरानी करने में सक्षम है।
प्रधानमंत्री ने विशाखापतनम का दौरा किया

विशाखापतनम और आंध्र प्रदेश के तूफान प्रभावित अन्य भागों में हुए नुकसान, राहत और बचाव कार्यों की समीक्षा की। विशाखापतनम में सड़क मार्ग से काफी इलाकों में दौरा किया। ओडिशा के प्रभावित जिलों कोरापुट और मलकानगिरी का हवाई सर्वेक्षण किया। आंध्र प्रदेश के लिए एक हजार करोड़ रुपये की अंतरिम सहायता की घोषणा की। तूफान में मरने वालों की संख्या न्यूनतम बनाए रखने के लिए प्रौद्योगिकी के इस्तेमाल की भूमिका और राज्य तथा केंद्र के बीच प्रभावी तालमेल की सराहना की। प्रधानमंत्री श्री नरेन्द्र मोदी ने चक्रवाती तूफान हुदहुद के बाद राहत और बचाव कार्य की स्वयं समीक्षा करने के लिए आज आंध्र प्रदेश में विशाखापतनम का दौरा किया। प्रधानमंत्री ने चक्रवाती तूफान से सबसे अधिक प्रभावित विशाखापतनम शहर के काफी इलाकों को सड़क मार्ग से देखा। उनके साथ आंध्र प्रदेश के राज्यपाल श्री ईएसएल नरसिम्हन, मुख्यमंत्री चंद्रबाबू नायडू और केंद्रीय मंत्री श्री वेंकैया नायडू थे। प्रधानमंत्री ने विशाखापतनम के कलैक्टर कार्यालय में उच्चस्तरीय स्थिति की समीक्षा की । उन्होंने जान-माल के नुकसान को न्यूनतम रखने के लिए उपग्रह से मिले चित्रों और मौसम के अनुमान की उन्नत तकीनीकों समेत प्रौद्योगिकी के इस्तेमाल की भूमिका की सराहना की। उन्होंने केंद्र और राज्य सरकारों के बीच प्रभावी तालमेल पर संतोष व्यक्त करते हुए कहा कि इससे मरने वालों की संख्या सीमित रखी जा सकी है। बैठक के बाद मीडिया के लिए बयान में प्रधानमंत्री ने आंध्र प्रदेश के लिए एक हजार करोड़ रुपये की अंतरिम सहायता की घोषणा की। उन्होंने चक्रवाती तूफान में मरने वालों के निकट संबंधियों को दो-दो लाख रुपये अनुग्रह राशि दिये जाने और गंभीर रूप से घायलों को 50-50 हजार रुपये की सहायता दिये जाने की घोषणा की। प्रधानमंत्री ने कहा कि विशाखापतनम के हजारों लोगों ने आज जिस तरह का प्रेम मेरे प्रति व्यक्त किया है उससे मैं भाव-विह्वल हूं। यह लोग तूफान का विनाशकारी प्रभाव झेलने के बावजूद विशाखापतनम की सड़कों के दोनों और खड़े थे। इससे पहले प्रधानमंत्री ने ओडिशा के तूफान प्रभावित कोरापुट और मलकानगिरी जिलों और आंध्र प्रदेश के विशाखापतनम नगर का हवाई सर्वेक्षण किया। भारतीय वायुसेना का विशेष जैट विमान प्रभावित क्षेत्रों में काफी नीचे उड़ान भर रहा था जहां प्रधानमंत्री को स्थिति की जानकारी दी गई। प्रधानमंत्री ने चक्रवाती तूफान हुदहुद से नसीहत के मद्देनजर आपदा प्रबंधन के लिए दीर्घकालिक योजना बनाएं जाने की आवश्यकता पर बार-बार जोर दिया। बैठक के दौरान श्री मोदी ने राहत और बचाव कार्य के लिए आंध्र प्रदेश को पूरी मदद देने की पेशकश की।
रूस के उप-प्रधानमंत्री ने प्रधानमंत्री से मुलाकात की

प्रधानमंत्री श्री नरेन्‍द्र मोदी ने आज रूस के उप-प्रधानमंत्री श्री दमित्री रोगोजिन से मुलाकात की। श्री दमित्री रोगोजिन भारत-रूस अंतर-सरकारी आयोग की 20वीं दौर की बैठक में शामिल होने के लिए भारत की यात्रा पर हैं। इस बैठक की सह-अध्‍यक्षता भारत की विदेश मंत्री द्वारा की गई। इस अवसर पर, प्रधानमंत्री ने जोर देते हुए कहा कि भारत हमेशा से ही रूस के साथ विशेषाधिकार प्राप्‍त सामरिक साझेदारी को विशेष महत्‍व देता है। प्रधानमंत्री ने कहा कि वह दिसम्‍बर, 2014 में होने वाली वार्षिक बैठक में रूस के राष्‍ट्रपति श्री व्‍लादीमीर पुतिन की भारत यात्रा को लेकर आशान्वित हैं। उनकी यह यात्रा द्विपक्षीय संबंधों को एक नये स्‍तर तक ले जाने का अवसर प्रदान करेगी।
मंत्रिमंडल ने कृषि और पादप स्‍वच्‍छता के क्षेत्र में सहयोग के लिए भारत और इटली के बीच समझौता ज्ञापन पर हस्‍ताक्षर करने के लिए मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने कृषि और पादप स्‍वच्‍छता के क्षेत्र में सहयोग के लिए भारत और इटली के बीच समझौता ज्ञापन पर हस्‍ताक्षर करने को अपनी मंजूरी प्रदान कर दी है। यह ज्ञापन जनवरी 2008 में हुए पूर्ववर्ती समझौता ज्ञापन का स्‍थान लेगा जो जनवरी, 2018 को समाप्‍त होने जा रहा है। दोनों देशों के बीच इस समझौता ज्ञापन में पादप स्‍वच्‍छता संबंधी मामलों, कृषि उत्‍पादन और पशुपालन, कृषि अनुसंधान, खाद्य प्रसंस्‍करण और दोनों पक्षों द्वारा परस्‍पर रूप से अनुमत अन्‍य क्षेत्रों सहित दूसरे क्षेत्रों की वृहद श्रृंखला को शामिल करने का प्रावधान किया गया है। इस समझौता ज्ञापन में कृषि और ग्रामीण विकास से संबंधित सूचना के आदान-प्रदान, तकनीकी आदान-प्रदान प्रक्रिया के सुदृढ़ीकरण और कृषि मशीनीकरण/फार्म मशीनों एवं कृषि औद्योगिक अवसंरचनाओं, तकनीकी अवरोधों के समापन तथा आधुनिक वैज्ञानिक अनुसंधान कार्यों तथा प्रौद्योगिकियों आदि सहित पशुपालन के क्षेत्र में अर्जित अनुभवों के आदान-प्रदान का प्रावधान किया गया है। इस समझौता ज्ञापन में कृषि सहयोग के लिए दीर्धकालिक पहल पर विचार करने के साथ-साथ विशिष्‍ट संयुक्‍त प्रकियाओं में पादप स्‍वच्‍छता जोखिमों में कमी लाने के दृष्टिगत कृषि सहयोग हेतु कृषि के क्षेत्र में द्विपक्षीय आदान-प्रदान की दृष्टि से एक संयुक्‍त कार्यदल की स्‍थापना का प्रावधान किया गया है। इससे दोनों देशों की सरकारी एंजेसियों, वैज्ञानिक एवं अकादमिक संस्‍थानों और व्‍यवसायिक समुदायों के बीच संपर्कों को प्रोत्‍साहन एवं सुविधा होगी और वे दोनों देशों के संबंधित अनुसंधान संस्‍थानों के बीच सहयोग को आगे बढ़ा पाएगें।
प्रधानमंत्री इमाम हुसैन (एसए) की शहादत की स्मृति में इंदौर में अशरा मुबारक़ा में शामिल हुए, जनसमूह को संबोधित किया

प्रधानमंत्री श्री नरेन्द्र मोदी ने आज इमाम हुसैन की शहादत के सम्मान में इंदौर में आयोजित अशरा मुबारक़ा में दाऊदी बोहरा समाज के विशाल जनसमूह को संबोधित किया । इमाम हुसैन के बलिदान का स्मरण करते हुए प्रधानमंत्री ने कहा कि इमाम हमेशा अन्याय के विरुद्ध खड़े हुए और शांति एवं न्याय की स्थापना के लिये शहीद हुए। उन्होंने कहा कि इमाम की शिक्षाएं आज भी प्रासंगिक हैं । डॉक्टर सैयदना मुफद्दल सैफ़ुद्दीन के कार्य की प्रशंसा करते हुए प्रधानमंत्री ने कहा कि राष्ट्र के प्रति प्रेम एवं समर्पण उनकी शिक्षाओं की विशेषता है। प्रधानमंत्री ने कहा कि हर किसी को साथ लेकर चलने की संस्कृति भारत को अन्य सभी देशों से अलग बनाती है। उन्होंने कहा, “हम अपने भूतकाल पर गर्वित हैं, अपने वर्तमान पर विश्वास करते हैं एवं सुनहरे भविष्य के प्रति आशान्वित हैं।” दाऊदी बोहरा समुदाय के योगदान को रेखांकित करते हुए प्रधानमंत्री ने कहा कि समुदाय ने हमेशा भारत की प्रगति एवं विकास में मुख्य भूमिका निभाई है। उन्होंने आशा व्यक्त की कि समुदाय विश्व भर में भारतीय संस्कृति की ताकत के प्रसार का अपना महान कार्य जारी रखेगा । बोहरा समाज की प्रशंसा करते हुए प्रधानमंत्री ने कहा कि समुदाय का लगाव पाना उनके लिये सौभाग्य की बात है। गुजरात का मुख्यमंत्री रहने के दौरान बोहरा समुदाय से मिली सहायता को याद करते हुए उन्होंने कहा कि समुदाय का प्रेम उन्हें इंदौर ले आया। दाऊदी बोहरा समाज द्वारा चलाये जा रहे विभिन्न सामाजिक कदमों की प्रशंसा करते हुए प्रधानमंत्री ने कहा कि सरकार ने नागरिकों, विशेषकर निर्धनों एवं ज़रूरतमंदों, के रहन सहन के स्तर में सुधार सुनिश्चित करने के लिये अनेक प्रयास किये हैं। इस संदर्भ में उन्होंने सरकार के विभिन्न विकास-आधारित कदमों जैसे आयुष्मान भारत, स्वच्छ भारत अभियान एवं प्रधानमंत्री आवास योजना का उल्लेख किया। उन्होंने बताया कि यह कदम आम लोगों के जीवन में बदलाव ला रहे हैं। प्रधानमंत्री ने इंदौर के लोगों को स्वच्छ भारत अभियान को आगे ले जाने के लिये बधाई दी। प्रधानमंत्री ने कहा कि कल ‘स्वच्छ्ता ही सेवा’ योजना का शुभारंभ किया जाएगा एवं उन्होंने नागरिकों से इस वृहत स्वच्छता अभियान में सक्रिय भागीदारी करने का अनुरोध किया। व्यापार में बोहरा समुदाय द्वारा बरती गई ईमानदारी के बारे में ज़िक्र करते हुए प्रधानमंत्री ने कहा कि सरकार जीएसटी, दिवाला एवं दिवालियापन संहिता के माध्यम से ईमानदार व्यापारियों एवं कार्यकर्ताओं को प्रोत्साहन देती है। उन्होंने कहा कि भारतीय अर्थव्यवस्था में प्रगति हो रही है और दोहराया कि क्षितिज पर नया भारत नज़र आ रहा है। इस अवसर पर मध्यप्रदेश के मुख्यमंत्री श्री शिवराज सिंह चौहान भी मौजूद थे। इससे पहले डॉक्टर सैयदना मुफद्दल सैफुद्दीन ने प्रधानमंत्री के अनुकरणीय कार्य के लिये उनकी प्रशंसा की एवं देश के लिये उनके कार्य हेतु उन्हें सफलता की शुभकामनाएं दी ।
प्रधानमंत्री ने मध्यप्रदेश के लोगों को राज्य के स्थापना दिवस पर बधाई दी

प्रधानमंत्री श्री नरेन्द्र मोदी ने मध्यप्रदेश के स्थापना दिवस पर राज्य के निवासियों को बधाई दी है। एक ट्वीट में प्रधानमंत्री ने कहा हैः "मध्य प्रदेश के लोगों को राज्य के स्थापना दिवस की हार्दिक बधाई। मेरी कामना है कि प्राकृतिक संसाधन और कला-संस्कृति से समृद्ध यह प्रदेश यूं ही निरंतर प्रगति के पथ पर अग्रसर रहे।"
केन्या के पूर्व प्रधानमंत्री महामहिम श्री रैला ओडिंगा ने प्रधानमंत्री से भेंट की

प्रधानमंत्री श्री नरेंद्र मोदी आज नई दिल्ली में केन्या के पूर्व प्रधानमंत्री और वहां के विरोधी दल के नेता महामहिम श्री रैला ओडिंगा से मिले। प्रधानमंत्री मोदी ने उनके पुराने संबंध को याद किया, जब गुजरात के मुख्यमंत्री के रूप में वह केन्या गए थे। श्री ओडिंगा ने भी 2009 और 2012 में भारत की अपनी यात्रा का स्मरण किया। दोनों नेताओं ने हाल के वर्षों में भारत-केन्या संबंधों में हुई प्रगति तथा पारस्परिक हित के क्षेत्रीय और वैश्विक विषयों पर बातचीत की।
प्रधानमंत्री ने राष्‍ट्रीय युवा दिवस का उद्घाटन किया

प्रधानमंत्री श्री नरेन्‍द्र मोदी ने आज रेस कोर्स मार्ग से वीडियो कांफ्रेंसिंग के जरिए छत्‍तीसगढ़ के नया रायपुर में राष्‍ट्रीय युवा दिवस के लिए उद्घाटन भाषण दिया। प्रधानमंत्री ने कहा कि स्‍वामी विवेकानंद, जिनकी आज जयंती है, सभी युवाओं के लिए एक प्रेरणा थे और इस बात के एक बेहतरीन उदाहरण थे कि अल्‍प आयु अवधि में भी कितना कुछ हासिल किया जा सकता है। प्रधानमंत्री ने कहा कि आज छत्‍तीसगढ़ में एकत्रित देश के विभिन्‍न हिस्‍सों से आए युवक देश की विविधता का प्रतिनिधित्‍व करते हैं, लेकिन वे भारत माता की सेवा करने के एक ही मंत्र से जुड़े हुए हैं। उन्‍होंने कहा कि एकजुटता के इसी संकल्‍प ने एक दिन हमें आजादी दिलाई थी और आज यह भारत को नई ऊंचाइयों पर ले जा रहा है। उन्‍होंने कहा कि 125 करोड़ लोग राष्‍ट्र को नई ऊंचाइयों पर ले जाने के लक्ष्‍य से बंधे हुए हैं। उन्‍होंने कहा कि ऐसे राष्‍ट्र को, जो इतना अधिक युवा हो, उसके लक्ष्‍य एवं स्‍वप्‍न असीम होने चाहिए। प्रधानमंत्री ने कहा कि परिभाषा के अनुसार युवा वह होता है, जो बिना अतीत की चिंता किए, अपने भविष्‍य के लक्ष्‍यों की दिशा में काम करता है। प्रधानमंत्री ने सद्भाव और एकजुटता पर जोर दिया और कहा कि शांति, एकता, सद्भाव के बिना विकास का कोई अर्थ नहीं है। प्रधानमंत्री ने कहा कि बहरहाल, हम जितना भी विकसित क्‍यों न हो जाएं, शांति हमारी पहली आवश्‍यकता है। उन्‍होंने यह भी कहा कि भारत ने विश्‍व को प्रदर्शित कर दिया है कि ऐसी विविधता की भूमि के पास एकजुट बने रहने की एक अनूठी भावना है। प्रधानमंत्री ने कहा कि यह हमारे पूर्वजों की विरासत है जो वेद से विवेकानंद एवं उपनिषद से उपग्रह तक विस्‍तारित है। श्री नरेन्‍द्र मोदी ने कहा कि भारत का लक्ष्‍य अपने युवकों को इस सदी को भारत का सदी बनाने के लिए क्षमताएं एवं कौशल प्रदान करना है। उन्‍होंने नक्‍सलवाद की समस्‍या के बावजूद इस दिशा में प्रगति करने के लिए छत्‍तीसगढ राज्‍य की प्रशंसा की। प्रधानमंत्री ने श्रम के गौरव के महत्‍व पर जोर दिया और कहा कि इसे लोगों के बीच अनिवार्य रूप से अंतर्निविष्‍ट कराया जाना चाहिए। उन्‍होंने कहा कि विकास के लिए भारत का लक्ष्‍य गरीबों के जीवन, खासकर, गांव में रहने वाले गरीबों के जीवन को रूपांतरित करना होना चाहिए। उन्‍होंने युवकों से 16 जनवरी को नई दिल्‍ली में स्‍टार्ट अप इंडिया समारोह के शुभारंभ का साक्षी बनने की अपील की। प्रधानमंत्री ने युवाओं से वर्ष 2019 एवं 2022 के लिए ठोस लक्ष्‍य बनाने की दिशा में विचार करने की अपील की जो महात्‍मा गांधी की 150वीं जयंती एवं स्‍वतंत्रता की 75वीं सालगिरह का वर्ष होगा।
प्रधानमंत्री को पीएमएनआरएफ में अंशदान के लिए ड्राफ्ट सौंपा गया

सामाजिक न्‍याय एवं अधिकारिता राज्‍य मंत्री (स्‍वतंत्र प्रभार) श्री विजय सांपला ने आज प्रधानमंत्री श्री नरेन्‍द्र मोदी से मुलाकात की और उन्‍हें प्रधानमंत्री राष्‍ट्रीय राहत कोष (पीएमएनआरएफ) के लिए 1 करोड़ रुपये की राशि का ड्राफ्ट भेंट किया। इस राशि का योगदान ‘दैनिक सवेरा टाइम्‍स’ के पाठकों ने किया है।
प्रधानमंत्री ने जन्माष्टमी के मौके पर लोगों को शुभकामनाएं दीं

प्रधानमंत्री श्री नरेन्द्र मोदी ने जन्माष्टमी के शुभ अवसर पर देशवासियों को शुभकामनाएं दीं हैं। प्रधानमंत्री ने एक ट्वीट करते हुए कहा, ”सभी देशवासियों को जन्माष्टमी के पावन पर्व की बहुत-बहुत शुभकामनाएं। जय श्रीकृष्ण! जन्माष्टमी के शुभ अवसर पर शुभकामनाएँ। जय श्री कृष्णा! ”
प्रधानमंत्री से अलीगढ़ मुस्लिम विश्‍विद्यालय का एक प्रतिनिधिमंडल मिला

अलीगढ़ मुस्लिम विश्वविद्यालय का एक पांच सदस्यीय प्रतिनिधिमंडल कुलपति लेफ्टिनेंट जनरल जमीर उद्दीन शाह के नेतृत्व में प्रधानमंत्री श्री नरेन्द्र मोदी से आज मुलाकात की। प्रतिनिधिमंडल ने प्रधानमंत्री से शोध ,शिक्षा ,कौशल विकास और गंगा के पुनर्जीवन से संबंधित मामलों पर चर्चा की।
प्रधानमंत्री ने लोहड़ी के अवसर पर लोगों को शुभकामनाएं दीं

प्रधानमंत्री श्री नरेन्द्र मोदी ने लोहड़ी के पावन अवसर पर लोगों को हार्दिक शुभकामनाएं दी हैं। प्रधानमंत्री ने कहा, “लोहड़ी के शुभ अवसर पर आप सभी को हार्दिक शुभकामनाएं। लोहड़ी भरपूर फसल एवं समृद्धि के साथ-साथ आपके जीवन में ढेर सारी खुशियां, शांति व उल्लास लाए।”
टीसीएस जापान टैक्‍नोलॉजी एवम् सांस्कृतिक अकादमी के उद्घाटन के पश्चात प्रधानमंत्री द्वारा दी गयी टिप्पणी का मूल पाठ

मैं टीसीएस जापान का आभारी हूं कि एक अच्छा इनिशिएटिव आपने लिया है। वैसे एक जमाना था जब नालंदा और तक्षशिला यूनिवर्सिटीस थीं, तो दुनिया के स्‍टुडेंट्स भारत मे जाते थे, सीखने के लिए, समझने के लिए, देखने के लिए। सबसी पहली यूनिवर्सिटी 2600 इयर ओल्ड थी, भारत के साहित्य में इसका उल्लेख आता है, छब्बिश सौ साल पहले। उस समय, जैसे मैं जिस स्टेट से आता हूं, ‘गुजरात’, वहाँ एक बलल्भि यूनिवेर्सिटी थी, वो 2600 साल पुरानी थी और 89 कंट्री के स्टूडेंट्स उस समय वहाँ पढ़ाई करते थे। नालंदा एक ऐसी युनिवर्सिटी थी जहाँ जापान के बहुत लोग पढ़ने के लिए आते थे। भारत की एक विशेषता रही है जब जब मानव जाति ने ज्ञानरूप में प्रवेश किया, तब हमेशा नेतृतव भारत का रहा। 21वीं सदी ज्ञान की सदी है और इसलिए जिसके पास अस्त्र होंगे, शस्त्र होंगे, धन होगा, दौलत होगी उस से ज़्यादा वही देश दुनिया को लीड करेगा, जिसके पास ज्ञान है, इन्फर्मेशन है, वही सबसे बड़ा मैटर करने वाला है। इसीलिए इन्फर्मेशन के इस युग में, ज्ञान के इस युग में, मुझे विश्वास है कि आप लोग जो भारत जा रहे हैं, ज़रूर आपके ज्ञान मे इज़ाफा होगा, आपके इन्फर्मेशन मे इज़ाफा होगा । वैसे भी हमारे यहाँ एक कहावत है ‘जो फरे, ते चरे। मतलब, जो ज़्यादा घूमता ,है वो जप करता है। मेरी आप सबको बहुत बहुत शुभकामनाएं है, लेकिन एक आग्रह है, आप भारत में आयें तो टीसीएस के कमरे में बंद मत हो जाना, सटर्डे-सनडे थोड़ा खर्चा करना और मेरे हिन्दुस्तान की और जगहों पर घूमना । इतना पुरातन देश है और देखने जैसा है और उसकी हर बारीकियों का अध्यन करना और जब वापिस आएंगे त‍ब टीसीएस के नहीं, भारत के एम्‍बेस्‍डर बनकर आइये। आप भारत के ऐसे मजबूत एम्‍बेस्‍डर बनकर आइए कि जापान से बहुत बड़ी मात्रा मे टूरिस्ट,हिन्दुस्तान की ओर जाने के लिए प्रेरित हो जायें। आपके वहाँ, अगर आप छह महीना रहते हैं और पर-डे तय करें कि मुझे नई डिश खानी है, एक बार भी रिपीट नहीं करनी है और मैं दावे से कहता हूं, छह महीने तक आप रोज नई डिश खा सकते हैं। अगर आप पुणे में जाएंगे तो वहां खाना अलग होगा, अगर आप अहमदाबाद में जाएंगे तो वहां खाना अलग होगा। इतनी विविधताओं से भरा हुआ देश है। अगर आप खुलेपन से वहां जाओगे, तो पता नहीं, जो आप कमरे में बैठकर के सीखने वाले हो, उससे ज्‍यादा कमरे के बाहर सीखने को मिलेगा। तो मेरी, आपके इस इनिशिएटिव के लिए, टीसीएस के सभी मित्रों को मेरी बधाई है और जिनको भारत आने का सौभाग्‍य मिला है, उनको मेरी शुभकामनाएं हैं। मुझे विश्‍वास है कि वहां से बहुत सी अच्‍छी स्‍मृतियां लेकर आप यहां लौटेंगे और सच्‍चे अर्थ में आप, भारत के एक अच्‍छे एम्‍बेसडर बनोगे, यह मेरा विश्‍वास है। बहुत-बहुत धन्यवाद, बहुत-बहुत शुभकामनायें।
प्रधानमंत्री कल जम्‍मू-कश्‍मीर जाएंगे

प्रधानमंत्री श्री नरेन्‍द्र मोदी कल जम्‍मू और कश्‍मीर का दौरा करेंगे। प्रधानमंत्री श्रीनगर में शेरे-कश्‍मीर क्रिकेट स्‍टेडियम में एक जनसभा को संबोधित करेंगे। प्रधानमंत्री 450 मैगावाट बगलिहार पन-बिजली परियोजना चरण-2 का उद्घाटन करेंगे और चंद्रकोट, रामबन के एक समारोह में राष्‍ट्रीय राजमार्ग 44 के उधमपुर-रामबन और रामबन-बनिहाल तक की सड़क को चार लेनों में परिवर्तित करने के कार्य का शिलान्‍यास करेंगे। इस अवसर पर वे एक सभा को भी संबोधित करेंगे।
फ्रांस के राष्ट्रपति के साथ प्रधानमंत्री की बैठक पर प्रेस विज्ञप्ति

कोपेनहेगन में दूसरे भारत-नॉर्डिक शिखर सम्मेलन से लौटते समय, प्रधानमंत्री श्री नरेन्द्र मोदी ने 4 मई 2022 को फ्रांस की आधिकारिक यात्रा की। 2. पेरिस में प्रधानमंत्री ने फ्रांस के राष्ट्रपति इमैनुएल मैक्रों के साथ आमने सामने और प्रतिनिधिमंडल स्तर की बैठक की। दोनों नेताओं ने रक्षा, अंतरिक्ष, नीली अर्थव्यवस्था, असैन्य परमाणु और लोगों के लोगों से संबंधों में सहयोग सहित विभिन्न द्विपक्षीय मुद्दों पर चर्चा की। 3. दोनों नेताओं ने क्षेत्रीय और वैश्विक सुरक्षा के पहलू पर भी बात की और वैश्विक भलाई के लिए भारत-फ्रांस रणनीतिक साझेदारी को एक ताकत बनाने के लिए मिलकर काम करने के तरीकों पर विचार-विमर्श किया। प्रधानमंत्री के फ्रांस दौरे ने न केवल दोनों देशों बल्कि दोनों नेताओं के बीच मजबूत मित्रता और सद्भाव को प्रदर्शित किया है। 4. प्रधानमंत्री ने राष्ट्रपति मैक्रों को जल्द भारत आने का न्योता भी दिया। 5. बातचीत के बाद एक संयुक्त वक्तव्य भी जारी किया गया, जिसे यहां देखा जा सकता है।